Jong man sterk aan ná brandstof-aanvalGarth se voertuig brand. Foto: Facebook Garth du Preez (22) van Boksburg in Gauteng, sterk in die hospitaal aan nadat ŉ man verlede Vrydag by ŉ besige kruising ‘n vloeistof oor hom in sy voertuig gegooi en aan die brand gesteek het. Gareth du Preez, Garth se pa, het Vrydag aan Maroela Media gesê die rede vir die aanval is nog nie bekend nie. “Garth het omstreeks 12:00 by die kruising van Main Reefweg en Commandoweg naby Industria-Wes in Johannesburg stilgehou. Hy was alleen in sy voertuig. ŉ 29-jarige man wat gereeld by die kruising staan het Garth se motorruit met ŉ baksteen stukkend geslaan en ŉ vloeistof oor hom uitgegooi,” het Du Preez gesê. Volgens Du Preez is hulle nie seker wat die vloeistof was nie. “Dis moontlik petrol of verfverdunner. Ons vermoed egter dit is verdunner, aangesien ons dit aan sy klere kon ruik.” Die verdagte het daarna die vloeistof aan die brand gesteek. Garth Du Preez voor die aanval. Foto: Facebook Garth se gesig het begin brand en hy het uit sy voertuig gespring, waarna die voertuig ook aan die brand geslaan het. Straatverkopers, motoriste en Johannesburgse metropolisiebeamptes het Garth gehelp, en die gebied rondom die voertuig afgesper. Die beskuldigde is aangekeer en in hegtenis geneem. Garth se voertuig het heeltemal uitgebrand. Garth is na die Millpark-hospitaal gehaas vir behandeling. Hy is met ernstige brandwonde aan sy gesig, bors en albei sy hande opgeneem en is onder verdowing geplaas. “Hy is sedert verlede Vrydag onder verdowing, en het al nagenoeg 15 operasies ondergaan om sy vel te skraap en die wonde te behandel,” het Du Preez gesê. Volgens Du Preez is Garth stabiel en sterk hy aan. Dokters gaan na verwagting die naweek die medikasie, wat hom onder verdowing hou, verminder. Intussen is Garth, wat pas by ŉ nuwe werk begin het, sy werk kwyt weens die aanval. Die verdagte is steeds in aanhouding en moet Maandag in die Sophiatown-landdroshof verskyn. Hy word aangekla van poging tot moord en kwaadwillige beskadiging van eiendom. Volgens Du Preez het ŉ polisiebeampte aan hom gesê dat die beskuldigde glo al voorheen op 27 Mei amok by dieselfde kruising gemaak het, en was hy uit op borg toe Garth se aanval plaasgevind het.